༄༅། །སྔ་འགྱུར་བཀའ་མའི་ཆོས་སྡེའི་གླེགས་བམ་བརྒྱ་དང་ཉེར་ལྔ་པ་བཞུགས་སོ། ། ༄༅། །སྤྲུལ་པའི་ལོ་ཙཱ་བཻ་རོ་ཙ་ནའི་རྣམ་ཐར་འདྲ་འབགས་ཆེན་མོ་བཞུགས་སོ། ། བཅོམ་ལྡན་འདས་དཔལ་ཀུན་ཏུ་བཟང་པོ་ལ་ཕྱག་འཚལ་ལོ། །དེ་ལ་ཆོས་ཐམས་ཅད་ཀྱི་ཆོས་ཉིད་ནི། སངས་རྒྱས་སྒམ་པོས་མ་མཛད། སེམས་ཅན་སྒྲིན་པོས་མ་བཅོས་པའི་དུས་ན། ངོ་བོ་གཉིས་སུ་མེད་པ། མཚན་ཉིད་རང་རིག་པ། སྣང་བ་སྒྱུ་མ་ཡིན་པ་ལ། སེམས་ཅན་རྣམས་རྐྱེན་བླ་མ་དམ་པའི་གདམས་ངག་དང་མ་འཕྲད་པས། ངོ་བོ་གཉིས་མེད་ལས་གཉིས་སུ་འཁྲུལ། མཚན་ཉིད་རང་རིག་ལ་རང་རིག་ཏུ་མ་གོ་སྟེ། སྣང་བ་སྒྱུ་མ་ལ་ཡང་དག་པར་ཞེན་པས། འགྲོ་བ་རིགས་དྲུག་གི་ལས་དང་འབྲས་བུ་མྱོང་བ་ནི། དཔེར་ན་དང་པོ་ཆུའི་རང་བཞིན་དེ་རྐྱེན་དང་བྲལ་བ་འཁྱག་པས་ཆབ་བྲམ་ལྟར་དུ་སྣང་བ་བཞིན་ནོ། །དེ་ལྟ་བུའི་སེམས་ཅན་ལ་སྔར་བླ་མ་དམ་པའི་གདམས་ངག་ཁོང་དུ་མ་ཆུད་པས། འགྲོ་བ་རིགས་དྲུག་ཏུ་སྣང་བས་སངས་རྒྱས་ཀྱི་དགོངས་པ་མ་བཅོས་པར་རྟོགས་ནས་སངས་རྒྱས་སོ། །དེ་ལྟར་མ་རྟོགས་པའི་སེམས་ཅན་ལ་བདེ་བར་གཤེགས་པ་ཐུགས་རྗེ་ཆེན་ལ་ཐབས་མཁས་པ་དེས། ཉོན་མོངས་པ་བརྒྱད་ཁྲི་བཞི་སྟོང་གི་གཉེན་པོར་ཆོས་ཀྱི་སྒོ་མོ་བརྒྱད་ཁྲི་བཞི་སྟོང་གསུངས་སོ། །དེ་ཡང་གསུང་རབ་ཡན་ལག་བཅུ་གཉིས་སུ་འདུས་ཏེ། དེ་ཡང་སྡེ་སྣོད་གསུམ་དུ་འདུས་སོ། །དེ་ཡང་མདོ་སྡེ། འདུལ་བ། མངོན་པ་གསུམ་དུ་འདུས་ཏེ། དེ་ཅིས་མངོན་ན། ཀུན་བྱེད་ལེའུ་བཅུ་པ་ལས། འདོད་ཆགས་ཞེ་སྡང་གཏི་མུག་གསུམ་བྱུང་སྟེ། །དེ་དག་འདུལ་བའི་གཉེན་པོར་གསུངས་པ་ནི། །ཆོས་ཀྱི་སྒོ་མོ་བརྒྱད་ཁྲི་བཞི་སྟོང་སྟེ། །ཞེས་པ་དང་། ཡང་གཟུགས་དང་སྒྲ་དང་དྲི་རོ་རེག་བྱ་ལས། འདོད་ཆགས་ཞེ་སྡང་གཏི་མུག་རྣམ་གསུམ་བྱུང་། །དེ་དག་འདུལ་བའི་གཉེན་པོ་སྡེ་སྣོད་གསུམ། །འདོད་ཆགས་འདུལ་བའི་གཉེན་པོ་གསུངས་པ་ནི། །འདུལ་བའི་སྡེ་སྣོད་ཉི་ཁྲི་ཆིག་སྟོང་གསུངས། །ཞེ་སྡང་འདུལ་བའི་གཉེན་པོར་གསུངས་པ་ནི། །མངོན་པའི་སྡེ་སྣོད་ཉི་ཁྲི་ཆིག་སྟོང་གསུངས། །གཏི་མུག་འདུལ་བའི་གཉེན་པོར་གསུངས་པ་ནི། །མདོ་སྡེའི་སྡེ་སྣོད་ཉི་ཁྲི་ཆིག་སྟོང་གསུངས། །དུག་གསུམ་ཆ་མཉམ་འདུལ་བའི་གཉེན་པོ་ནི། །སྡེ་སྣོད་གསུམ་པ་ཉི་ཁྲི་ཆིག་སྟོང་གསུངས། །སྤྱི་རུ་བརྒྱད་ཁྲི་བཞི་སྟོང་གསུངས་པ་ལས། །དུག་གསུམ་གཉེན་པོར་འདུལ་ཕྱིར་གསུངས་པ་ཡིན། །ཅེས་གསུངས། དེ་ཡང་སྣོད་ཀྱི་རིམ་པ་དང་སྦྱར་ན་རབ་འབྲིང་ཐ་མ་གསུམ་སྟེ། དེ་ཡང་རེ་རེ་ལ་ཡང་གསུམ་གསུམ་སྟེ་དགུའོ། །དེ་ཡང་ཅིས་མངོན་ཞེ་ན། ཀུན་བྱེད་ལེའུ་ལྔ་པ་ལས། ཡོད་ནི་གཅིག་ལས་མེད་པ་ལ། །བསྟན་ནི་རྣམ་པ་གཉིས་སུ་བསྟན། །བྱུང་ནི་ཐེག་པ་དགུ་རུ་བྱུང་། །འདུས་ནི་རྫོགས་པ་ཆེན་པོར་འདུས། །ཅེས་གསུངས། རྒྱུ་མཚན་ཉིད་ཀྱི་ཐེག་པ་ནི། ཞལ་ནས་གསུངས་པའི་ཐེག་པ་དེ་རྣམས་ཀྱི་མདོ་བཟུང་མཁས་པས་མཛད་པ་ལ། བསྟན་བཅོས་སམ་རབ་ཏུ་འབྱེད་པའོ། །འབྲས་བུ་རྡོ་རྗེའི་ཐེག་པ་ཞེས་བྱ་བ་ནི། ཞལ་ནས་གསུངས་པའི་རྒྱུད་ལུང་ལས་མཁས་པས་མཛད་པའི་མན་ངག་གམ། ནོ་པི་ཀ་ཟེར་རོ། །དེ་ལ་མདོ་སྡེ་ཟེར་ན་སྤྲུལ་པའི་སྐུའི་ཞལ་ནས་གསུངས་པ་དེ་དོན་མདོ་རུ་བསྡུས་པ་ལ་ཚིག་སྡེར་ལོངས་པའི་ཕྱིར་རོ། །རྒྱུད་ཟེར་ན་སྐུ་གསུང་ཐུགས་རིམ་པར་བརྒྱུད་པའི་ཕྱིར་རོ། །དེ་ལ་བསྟན་བཅོས་མཐའ་དག་དོན་རྣམ་པ་ལྔས་བསྟན་ཏེ། དགོས་པ་བསྡུས་དང་ཚིག་དོན་དང་། །སྤྱི་ཡི་དོན་དང་ཡན་ལག་དབྱེ། །བརྒལ་བརྟགས་བཅས་ཏེ་བརྙད་པར་བྱ། །ཞེས་སོ། །མན་ངག་མཐའ་དག་རྩིས་མགོ་ལྔས་འཆད་དོ། །རྒྱུད་མཐའ་དག་ཕུན་སུམ་ཚོགས་པ་ལྔས་འཆད་དོ། །དེ་ལ་ཐེག་པ་ཆུང་ངུ་ཉན་ཐོས་ཀྱི་ཕུན་སུམ་ཚོགས་པ་ལྔ་ནི། སྟོན་པ་ཤཱཀྱ་ཐུབ་པ། གནས་ཝ་ར་ཎ་སིའི་གླིང་ངམ། རྒྱལ་བུ་རྒྱལ་བྱེད་ཀྱི་ཚལ་ལམ། མགོན་མེད་ཟས་སྦྱིན་གྱི་ཀུན་དགའ་ར་བར་བཤད། དུས་ལྔ་བརྒྱ་ཕྲག་དང་པོ་ལའོ། །འཁོར་དགེ་སློང་དང་དགེ་ཚུལ་ཕོ་མོའོ། །བསྟན་པ་ངེས་དོན་དུ་འདུལ་བ་ལུང་སྡེ་བཞི། དྲངས་དོན་དུ་མདོ་སྡེ་སྐྱེས་རབ་སམ། ལས་བརྒྱ་པ། སོ་སོ་ཐར་པ། དྲན་པ་ཉེར་བཞག་གོ། །སྡུས་པ་པོ་ཀུན་དགའ་བོ། །ཡང་རང་རྒྱལ་གྱི་ཕུན་སུམ་ཚོགས་པ་ལྔ་དང་མི་ལྡན་ཏེ། ཁ་ས་མུ་ཏྲ་ནས། སངས་རྒྱས་རྣམས་ཀྱང་མི་བཞུགས་ཤིང་། །ཉན་ཐོས་རྣམས་ཀྱང་ཟད་པ་ན། །རང་སངས་རྒྱས་ཀྱི་ཡེ་ཤེས་ནི། །བརྟེན་པ་མེད་པར་རང་ལས་བྱུང་། །ཞེས་པས་མངོན་ནོ། །ཐེག་པ་ཆེན་པོ་དབུ་མའི་ཕུན་སུམ་ཚོགས་པ་ལྔ་ནི། སྟོན་པ་ཤཱཀྱ་ཐུབ། གནས་བྱ་རྒོད་ཕུང་པོའི་རི། དུས་ལྔ་ཕྲག་གཉིས་པའི་དུས་སོ། །འཁོར་བྱང་ཆུབ་སེམས་དཔའ་སྡོམ་པ་འཛིན་པའི་འཁོར་རྣམས་བཞིའོ། །བསྟན་པ་ངེས་དོན་དུ་ཤེས་རབ་ཕྱོགས་སྲས་ཡུམ་བཅུ་བདུན། དྲང་དོན་མདོ་སྡེ་འབུམ་ལ་སོགས་པ་ཐེག་པ་ཆེན་པོའི་མདོ་མཐའ་དག་གོ། །སྡུས་པ་པོ་འཕགས་པ་ཀུན་དགའ་བོའོ། །མདོ་སྡེ་ཞེས་ཅིའི་ཕྱིར་བྱ་ཞེ་ན། གནས་རྣམས་དང་ནི་མཚན་ཉིད་དང་། །ཆོས་དོན་སྟོན་པ་མདོ་སྡེར་བཤད། །ཅེས་སོ། །ཡང་འདུལ་བ་ཞེས་ཅིའི་ཕྱིར་ཞེ་ན། ལྟུང་དང་ངེས་པར་འབྱུང་བ་དང་། །བཅའ་བཞི་དང་ནི་རབ་འབྱེད་དང་། །དེ་ཉིད་འདུལ་བ་ཉིད་སྤྱོད་པའོ། །ཞེས་པའོ། །མངོན་པ་ཞེས་ཅིའི་ཕྱིར་བྱ་ཞེ་ན། མངོན་དུ་བྱ་ཕྱིར་ཡངས་ནས་ཡང་། །ཟིལ་གནོན་རྟོགས་པས་མངོན་པའི་ཆོས། །ཞེས་པ་སྡེ་སྣོད་གསུམ་གྱི་ངེས་ཚིག་གི། སྔགས་ཕྱི་པ་ནི། དང་པོ་སྟོན་པ་ཀུན་རིགས་རྣམ་པར་སྣང་མཛད། འོག་མིན་གྱི་གནས་ནས་དགོངས་པ་ཆོས་ཉིད་ཀྱི་ངང་ལ་གནས་པ་དང་། ལ་སྱ་དཀར་མོ་ལ་སོགས་པ་ཕྱག་རྒྱའི་ལྷ་མོ་བཞི་དང་། མཆོད་པའི་ལྷ་མོ་ལ་སོགས་པའི་སྐུར་བཞེངས་ནས། ཐུགས་རྗེ་རྒྱུན་ཆད་མ་མཛད་པར། དྷུ་པེ་ལ་སོགས་པ་བརྒྱད་ཀྱིས་མཆོད་བསྟོད་བསྐུར་བ་མཛད་པས། ཀུན་རིགས་རྣམ་པར་སྣང་མཛད་དུ་བཞེངས་ནས་རྒྱུད་གསུངས། ཆོས་ཉིད་ངང་ལ་མ་རྣལ་བ། །འགྲོ་བའི་དོན་ལ་ལོངས་སྐུར་བཞེངས། །ཐུགས་རྗེ་རྒྱུན་ཆད་མ་མཛད་པར། །འགྲོ་དོན་སྔོན་གྱི་དམ་བཅས་ཡལ་བར་འཆི། །ཞེས་བསྐུལ་ལོ། །དེས་ན་རྒྱུད་ཅེས་བྱའོ། །བྱེད་པ་བྱ་བའི་རྒྱུད་ཀྲི་ཡ་བ་ནི། སྟོན་པ་རིགས་ཀྱི་བདག་པོ་གསུམ་གྱི་ཡང་། གཙོ་བོ་རྣམ་པར་སྣང་མཛད་ཉིད་ལས་མི་གཞན་པའི་འཁོར་རྡོ་རྗེ་སེམས་དཔའ་དང་། སྣང་བ་མཐའ་ཡས་དང་། རིགས་ཁྱད་པར་ཅན་གྱི་འཁོར་རིགས་གསུམ་མགོན་པོ་དང་། དུས་ནི་ལྔ་བརྒྱ་ཕྲག་གསུམ་པའོ། །བསྟན་པ་ནི། སྤྱི་བོ་ནས་ཐོན་པ་དབུ་གཙུག་ཏོར་གྱི་ཏན་ཏྲ། དཔུང་པ་གཡས་གཡོན་ནས་ཐོན་པ་ཀྲི་ཡ་དཔུང་བཟང་གི་ཏན་ཏྲ། ཐུགས་ཀར་ནས་ཐོན་པ་ཐུགས་རིགས་པ་མཆོག་གི་རྒྱུད། ལྟེ་བ་ནས་ཐོན་པ་སུ་པེ་ཏི་ཀ་རའི་རྒྱུད། ཞབས་ནས་ཐོན་པ་ཞབས་འཁོར་ལོ་སྡོམ་པའི་རྒྱུད། དེ་ལ་སོགས་པ་གསུངས་སོ། །སྡུད་པ་པོ་གཙང་མ་ལག་ན་རྡོ་རྗེ་གནས་འདོད་ཁམས་ལྷའི་གནས་ཆོས་བཟང་ལྷའི་ཕོ་བྲང་དུ་བཤད། དེ་ནས་མི་ཡུལ་དུ་ནི་སྟོན་པ་ཤཱཀྱ་ཐུབ་ཀྱིས། གནས་དུར་ཁྲོད་བསིལ་བའི་ཚལ་དུ། དུས་ལྔ་བརྒྱ་ཕྲག་བཞི་པའོ། །འཁོར་རིག་འཛིན་ཕོ་མོའི། སྡུད་པ་པོ་ལག་ན་རྡོ་རྗེའོ། །བསྟན་པ་ཡང་སྔ་མ་ཉིད་དོ། །ལ་ལ་དག་སྡུད་པ་པོ་ཀུན་དགའོ་ཡང་ཟེར་རོ། །ཨུ་པ་ཡ་ནི། དཔལ་ནམ་མཁའ་སྒོ་མང་གི་རྒྱུད་ནས། གཉིས་ཀ་རྒྱུད་ཀྱི་ཨུ་པ་ཡ། །འདི་ཡི་སྤྱོད་པ་ངེས་པ་མ་མཆིས་པས། །ལུང་ལའང་ངེས་པ་མེད་པར་བསྟན། །དེ་བཀོད་གླིང་བཞིའི་གོང་འོག་གཉིས་པོས་ཤེས། །ཕུན་སུམ་ཚོགས་པ་དེ་ལྟར་བསྟན་དུ་མེད། །ཅེས་པའོ། །སེམས་དཔའ་རྣལ་འབྱོར་ཡོ་གའི་ཕུན་སུམ་ཚོགས་པ་ལྔ་ནི། སྟོན་པ་རྣམ་པར་སྣང་མཛད་ཆེན་པོའི་རྒྱུད་དང་མཐུན། དེས་ན་རྣམ་པར་སྣང་མཛད་ཀུན་ཏུ་ཞལ། གནས་འོག་མིན་གྱི་གནས་སོ། །འཁོར་རྒྱལ་བ་རིགས་བཞི་ཉིད་ལས་མི་གཞན་པའི་འཁོར། སེམས་དཔའ་སེམས་མ་ནི་རིག་ཁྱད་པར་ཅན་གྱི་འཁོར་རོ། །དུས་ལྔ་བརྒྱ་ཕྲག་ལྔ་པའོ། །བསྟན་པ་ནི་མུ་ལ་ཏནྟྲ་རྩ་བའི་རྒྱུད། ངན་སོང་སྦྱོང་བ། ཁམས་གསུམ་རྣམ་པར་རྒྱལ་བ། དཔལ་མཆོག་དང་པོ་ལ་སོགས་པའོ། །སྡུད་པ་པོ་དཔལ་འབྱུང་ལག་ན་རྡོ་རྗེའོ། །བར་དུ་འདོད་ཁམས་ལྷ་ཡུལ་དུ། རིག་འཛིན་གྲུབ་པ་རྣམས་ལ་བཤད། མི་ཡུལ་དུ་གནས་མེ་རི་འབར་བའི་རྩེ་ལ་བཤད། འཁོར་རིག་འཛིན་ཕོ་མོ་ལའོ། །དུས་ལྔ་བརྒྱ་ཕྲག་དྲུག་པ་ལའོ། །བསྟན་པ་སྔ་མའོ། །སྟོན་པ་ཤཱཀ་ཐུབ། སྡུད་པ་པོ་ཀུན་དགའ་བོའོ། །སྟོན་པ་ཤཱཀྱ་ཐུབ་པ་ཡི། བསྟན་པ་ལ་མདོ་སྔགས་གཉིས་ཀ་གསུངས་པ་མི་རིགས་ཞེ་ན། དེ་ལ་དགོངས་པ་འདུས་པའི་ལེའུ་བདུན་པ་ལས། ལང་ཀའི་བདག་པོས་དྲིས་པ། གསང་བའི་བདག་པོ་སྤྲུལ་པའི་སྐུ་ཐུབ་པའི་དབང་པོ་འདི། སངས་རྒྱས་གང་གི་སྤྲུལ་པའི་སྐུ་ལགས། གསང་བའི་བདག་པོས་བཀའ་སྩལ་པ། འདི་ནི་རྡོ་རྗེ་སེམས་དཔའི་སྤྲུལ་པ་བསམ་གྱིས་མི་ཁྱབ་པའི་དུས་གསུམ་གྱི་སངས་རྒྱས་ཀྱི་ཀྱང་བརྗོད་ཀྱིས་མི་ལང་པའི་ནང་ནས་སྤྲུལ་པ་ཆ་གཅིག་ཏུ་ཟུངས་ཅིག །ཅེས་པའོ། །ཆོས་སྐུ་ལ་ལོངས་སྐུ་རྣམ་སྣང་གིས་སྨྲ་བའི་སེངྒེ་རྡོ་རྗེ་སེམས་དཔའ་ལ་བསྒོ་བ། སྒྱུ་འཕྲུལ་ནས༴ རིགས་ཀྱི་རིགས་ཏེ་རིགས་ཀྱི་གཙོ། །ཐུགས་ཀྱི་ཐུགས་ཏེ་ཐུགས་ཀྱི་མཆོག །རྡོ་རྗེ་རིགས་གཙོ་ཐམས་ཅད་དཀྱིལ། །ཅེས་སོ། །སྤྲུལ་པ་བཀྱེ་བ་ཆ་གཅིག་ཤཱཀྱ་ཐུབ་ལ་སོགས་པས་གསང་སྔགས་གསུངས་པར་རིགས་པའོ། །དགོངས་འདུས་ནས། ཡང་སྟོང་གསུམ་གྱི་སྟོང་ཆེན་པོའི་མི་མཇེད་ཀྱི་འཇིག་རྟེན་འདི་ན་སངས་རྒྱས་ཤཱཀྱ་ཐུབ་པ་ཞེས་བྱ་བར་ལུང་བསྟན་ནས། ཐེག་པ་ཆེ་ཆུང་གི་ཆོས་དང་། སེམས་ཀྱི་དཀྱིལ་འཁོར་འོད་གསལ་བ་དང་། གསང་སྔགས་ཀྱི་དེ་ཁོ་ན་ཉིད་སྟོན་ཏོ། །ཞེས་འབྱུང་ངོ་། །དེས་ན་མི་ཡུལ་དུ་བཤད་པ་ཤཱཀྱ་ཐུབ་པ་ཉིད་དོ། །འོ་ན་རྣལ་འབྱོར་ཆེན་པོ་མ་ཧཱ་ཡོ་ག་བསྟན་པ་གང་གིས་གསུང་ཞེ་ན། དེ་ཡང་སྐུ་གསུམ་བརྒྱུད་དེ་གནས་འོག་མིན་ཆེན་པོ་སྟེ། མདོ་བཅུ་ནས། འོག་མིན་འོག་མིན་གནས་འོག་མིན། །རིན་ཆེན་གཞལ་ཡས་བཀོད་པ་ནས། །ཅེས་པའོ། །སྟོན་པ་ཀུན་ཏུ་བཟང་པོས་ཡུམ་ཀུན་ཏུ་བཟང་མོ་ལ་གཉིས་སུ་མེད་པར་སྦྱོར་བས་ཆོས་སྐུར་ཐིམ་སྟེ། སྒྱུ་འཕྲུལ་བྱེ་བྲག་བཤད་པའི་རྒྱུད་ནས། ཐབས་དང་ཤེས་རབ་གཉིས་མེད་པ། །དེ་ནི་རྡོ་རྗེ་ཆགས་ཅན་སྤྱད། །རིག་མར་བཅས་ཏེ་ཞུ་བར་འགྱུར། །ཆོས་སྐུ་བྱང་ཆུབ་སེམས་སུ་གནས། །ཅེས་པ་དང་། དེ་ལ་ལྷ་མོ་བཅུ་དྲུག་གླུས་མཆོད་དང་བསྟོད་བསྐུལ་མཛད་པ་ཡིས། སྟོང་པ་ཉིད་ཀྱི་ཏིང་འཛིན་གྱིས། །སྙིང་རྗེ་རྒྱུན་ཆད་མ་མཛད་པར། །འགྲོ་བའི་དོན་ལ་སྐུ་བཞེངས་ཅིག །ཅེས་བསྐུལ་བ་གསན་ཏེ། ཨ་ཅང་གསུང་གི་ཕྱག་རྒྱ་ལས། །ཕྱག་རྒྱ་ཆེན་པོར་སྐུ་བཞེངས་ནས། །ལྷ་དང་ལྷ་མོ་ཀླུ་མོ་རྣམས། །འདོད་པ་ངས་བཤད་ཉོན་ཅིག་ཅེས། །ཞེས་གནང་ནས་རྒྱུད་གསུངས་སོ། །དེས་འཁོར་ཉི་ལས་མི་གཞན་པ་རྒྱལ་བ་རིགས་ལྔ་ཡབ་ཡུམ་རིགས་ཁྱད་པར་ཅན་གྱི་སེམས་དཔའ་དང་སེམས་མ་ཁྲོ་བོ་དང་ཁྲོ་མོ། སྤྲུལ་པ་དང་ཡང་སྤྲུལ་ལོ། །བསྟན་པ་ནི། ལྷ་ཡབ་གཙོ་བོར་བྱས་པ་ཐབས་ལ་བརྟེན་པ་ཕ་རྒྱུད་དང་། ལྷ་ཡུམ་གཙོ་བོར་བྱས་པ་ཤེས་རབ་ལ་བརྟེན་པ་མ་རྒྱུད་དང་། ཐབས་ཤེས་འཛམ་པ་ལས། ཐབས་ཤེས་རབ་གཉིས་སུ་མེད་པ་སྤྱི་རྒྱུད་དོ། །བསྡུ་ན་དེ་གསུམ་དུ་འདུས་སོ། །ཕྱེ་ན་རིགས་ལྔ་པོ་དེ་དང་། ཕྱིར་གསུངས་པ་སྒྱུ་འཕྲུལ་སྡེ་བརྒྱད་ལས་ཁ་ཚར་དང་སྦྱར་ནས་རྒྱུད་ཀྱི་རྒྱལ་པོ་དྲུག་ལས་ཤར་བའི་རྒྱབ་བརྟེན་ཟླ་གསང་ཐིག་ལེ་སངས་རྒྱས་མཉམ་སྦྱོར། ཀརྨ་མ་ལེ། གཟི་ལྡན་འབར་བ་མཚམས་ཀྱི་རྒྱུད། ལས་བཞི་ནི། ཞི་བ་བསྐལ་པ་མེ་ལྟར་འབར་བའི་རྒྱུད། རྒྱས་པ་ཡང་དག་ཚེ་དང་བདུད་རྩི་གསུམ་གྱི་རྒྱུད། དབང་ནི་པདྨ་དབང་ཆེན་གྱི་རྒྱུད། དྲག་པོ་ལ་མ་གཤིན་ཕུར་གསུམ་གྱི་རྒྱུད་དོ། །སླད་མ་སྔགས་ཀྱི་མདོ་ལྔའི་རྒྱུད་དོ། །སྡུད་པ་པོ་དྲག་པོ་དཔའ་བརྟུལ་ལག་ན་རྡོ་རྗེའི། དུས་ལྔ་བརྒྱ་ཕྲག་བདུན་པའོ། །བར་དུ་ལྷ་གནས་གསུམ་དུ་གྲགས་ཏེ། དགོངས་འདུས་ནས། ཐུབ་པའི་དབང་པོ་གསང་བའི་བདག །བྱིས་པའི་སྤྱོད་པ་དེ་བོར་ནས། །སྤྲུལ་པ་རྡོ་རྗེ་འཛིན་གྱི་རྒྱལ། །ལྷ་གནས་གསུམ་དུ་གྲགས་ནས་ཡང་། །གསང་སྔགས་གཏེར་གྱི་བདག་པོ་མཛོད། །ཅེས་འབྱུང་ངོ་། །དེ་ནས་མི་ཡུལ་དུ་ཇི་ལྟར་བྱུང་བ་ནི། ཡང་དགོངས་འདུས་ནས། སྟོན་པས་ཐུབ་པའི་དབང་པོ་དེས། །སྐྱེ་རྒུའི་ཚེ་ལོ་བརྒྱ་པར་འབྱུང་། །སྡེ་སྣོད་གསུམ་དང་ཀྲི་ཡོག་གསུམ། །དེ་ནས་སྐུ་མྱ་ངན་ལས་འདས་པར་དགོངས་ཏེ། ཡངས་པ་ཅན་དུ་འཁོར་མང་པོ་དང་ཐབས་གཅིག་ཏུ་དབྱར་ཟླ་གསུམ་ངོ་འདས་ཏེ། སྟོན་ཟླ་གཉིས་ཀྱི་ངོ་ལ་འཁོར་རྣམས་ལ་གདམས་ངག་གསུམ་བཞག་པའི་ཕྱིར། རྫུ་འཕྲུལ་ཅན་ཁྱེད་ཅག་དངོས་ལ་ང་ཡིས་འཁོར་དུ་ཕྱོགས་པ་ཀུན་སྡུས་ཤིག །ངེས་པར་བཞག་པ་དག་ཡོད་དེ། །ཞེས་བཀའ་སྩལ་པས། འཁོར་གྱི་ནང་ནས་རྫུ་འཕྲུལ་ཆེར་སྤྱོད་ཀྱིས་འདི་སྐད་དུ། ༈ རྒྱལ་བའི་ཞིང་གྱུར་རིགས་དྲུག་གང་སུ་དག །འདུ་བར་ངེས་ཤིང་ཕྱོགས་པ་ཀུན་ཉོན་ཅིག །དེ་རིང་རྒྱལ་བས་བདུད་རྩིའི་གསུང་འཇོག་གི། །དུག་གསུམ་འཇོམས་པར་འདོད་པ་ཀུན་འདུས་ཤིག །ཅེས་བསྒྲགས་པས་ཀུན་འདུས་སོ། །དེ་ལ་བཀའ་སྩལ་པ། ཀྱེ། གྲོགས་པ་དག་ཤེས་པ་གྱིས་ཤིག །ཆོས་ཐམས་ཅད་ནི་མི་རྟག་པའོ། །འབྱོར་པ་ཐམས་ཅད་ནི་མཐར་རྒུད་པའོ། །དངོས་པོ་ཐམས་ཅད་ངེས་པར་འཇིག་པའོ། །གང་ཟག་གི་སྲོག་གི་འཁོར་ལོ་ལ་སྐྱེ་ཤི་ཡོད་པའི་ཕྱིར། ང་ཡོངས་སུ་མྱ་ངན་ལས་འདས་པས། སུ་དག་ཐེ་ཚོམ་མ་ཆོད་པ་ནི་དྲི་བ་དྲིས་ཤིག